|  |  |
| --- | --- |
|  |  |
|  |
| **KAUNO MIESTO SAVIVALDYBĖS TARYBA** |
| **SPRENDIMAS** |
| **DĖL KAUNO MIESTO SAVIVALDYBĖS TARYBOS 2013 M. GEGUŽĖS 8 D. SPRENDIMO NR. T-272 „DĖL KAUNO MIESTO APLINKOS BŪKLĖS STEBĖSENOS 2013–2017 METŲ PROGRAMOS PATVIRTINIMO“ PAKEITIMO**  |
| 2015 m. gegužės 19 d. Nr. T-239 |
| Kaunas |

Vadovaudamasi Lietuvos Respublikos vietos savivaldos įstatymo 18 straipsnio
1 dalimi, Lietuvos Respublikos aplinkos monitoringo įstatymo 8 straipsniu, Bendraisiais savivaldybių aplinkos monitoringo nuostatais, patvirtintais Lietuvos Respublikos aplinkos ministro 2004 m. rugpjūčio 16 d. įsakymu Nr. D1-436 „Dėl Bendrųjų savivaldybių aplinkos monitoringo nuostatų patvirtinimo“, ir atsižvelgdama į Aplinkos apsaugos agentūros Taršos prevencijos ir leidimų departamento Kauno skyriaus 2015 m. kovo 16 d. raštą Nr. (15.2)-A4-2656, Kauno miesto savivaldybės taryba n u s p r e n d ž i a:

Pakeisti Kauno miesto aplinkos būklės stebėsenos 2013–2017 metų programos, patvirtintos Kauno miesto savivaldybės tarybos 2013 m. gegužės 8 d. sprendimu Nr. [T-272](http://dokumentai.kaunas.lt/dokumentai/taryba/sprendimai/2013/t137272.doc) „Dėl Kauno miesto aplinkos būklės stebėsenos 2013–2017 metų programos patvirtinimo“,
18.3.1 papunktį ir jį išdėstyti taip:

„**18.3.1. Miesto želdinių stebėsena**

Stebėsenos objektas – sumedėję augalai miesto želdynuose: apsauginiuose gatvių želdynuose ir rekreaciniuose želdynuose (parkuose ir skveruose).

Stebėsenos tikslas – sumedėjusių augalų būklės miesto želdynuose įvertinimas.

Medžiai laikomi vienais jautriausių aplinkos būklės indikatorių, iš visų gyvybės formų labiausiai tinkamų aplinkos pokyčiams vertinti. Medžių morfologiniai testai labiausiai atitinka idealaus testo principus – jiems būdingas integralumas, jie nepriklauso nuo trumpalaikių aplinkos pokyčių, sąlyginai paprasti ir greiti. Nors dažniausiai morfologiniai pokyčiai būna nespecifiniai, tačiau jie neblogai atspindi bendrą aplinkos poveikį. Objektyviai įvertinus medžių būklę, galima spręsti apie gamtinės aplinkos būklę ir jos tinkamumą kitoms gyvybės formoms.

Dėl oro ir dirvos taršos ir natūralių gamtinių procesų miesto gatvių želdynų ir parkų būklė gali blogėti. Želdynų būklės blogėjimas pasireiškia ne tik sumažėjusiu medžių ir krūmų dekoratyvumu, bet ir augalijos rūšių įvairovės pokyčiais. Siekiant geriau suprasti želdynuose vykstančius procesus ir priimti atitinkamus aplinkosaugos, ūkinius ar organizacinius sprendimus, reikia stebėti ir vertinti augalijos būklę ir numatyti būklės pokyčių tendencijas.

**18.3.1.1. Stebimi parametrai ir stebėjimų periodiškumas**

Nustatomi šie medžių būklės rodikliai: medžių lajos defoliacija, lapų (spyglių) dechromacija. Šie rodikliai vertinami kasmet, vegetacinio periodo pabaigoje, kai medžių lapija yra visiškai susiformavusi ir dar neprasidėjęs rudeninis lapų geltimas (nuo liepos 15 d. iki rugsėjo 1 d.). Taip pat kartą metuose stebimi ir šie parametrai: kamieno būklė, grybinių ligų ir kenkėjų pažeidimo laipsnis, žievės, kamieno, šakų, lapų, spyglių mechaniniai pažeidimai, medžių ir krūmų gyvybingumo rodikliai.

**18.3.1.2. Stebėjimo vietų parinkimo principai, vietų skaičius ir išdėstymas**

Želdinių ir želdynų stebėsenos vietos turi optimaliai atspindėti miesto želdinių būklę. Iš viso numatyta 41 želdinių stebėsenos vieta – pastovūs stebėsenos taškai (PST).

Želdynų stebėsenai parinkti tarp gyvenamųjų namų išsidėstę naujesni parkai – Kalniečių, Dainavos, Draugystės parkai ir vienas senas parkas – Kauno ąžuolynas. Parkuose kasmet stebimos visų jame augančių medžių rūšys, įvertinama visų parke augančių rūšių medžių būklė, parenkant tam tikrą kiekvienos rūšies medžių skaičių nuo 25 iki 50, priklausomai nuo rūšies gausumo želdinyje, kad būtų galima nustatyti skirtingų medžių rūšių tinkamumą konkrečiam želdynui.

Gatvės želdinių stebėsenai PST parinkti atsižvelgiant į eismo intensyvumą: parinkta keletas magistralinių gatvių, kur intensyvus eismas (Raudondvario pl., Taikos pr., Savanorių pr.); kiekvienoje miesto dalyje parinkta 1–3 gatvės, geriausiai atspindinčios tos miesto dalies gatvių medžių būklę: Centre – Kęstučio g., K. Donelaičio g., Vytauto pr.; Aleksote – Marvelės g.; Dainavoje – Taikos pr., Pramonės pr.; Kalniečiuose – V. Landsbergio-Žemkalnio g., Šiaurės pr.; Palemone – Marių g., Palemono g.; Panemunėje – A. Smetonos al.; Petrašiūnuose – T. Masiulio,
 R. Kalantos g.; Rokuose – J. Borutos g., Rokų g.; Romainiuose – Berlainių g.; Sargėnuose – Vandžiogalos g.; Šančiuose – Breslaujos g., Siūlų g.; Šilainiuose – Šarkuvos g., Baltijos pr.,
Baltų pr.; Vilijampolėje – Raudondvario pl., Panerių g.; Žaliakalnyje – Radvilėnų pl.,
J. Basanavičiaus al., Savanorių pr. Atliekant prie gatvių sodinamų medžių būklės stebėseną reikia įvertinti kuo daugiau įvairių naujai sodinamų medžių taksonų.

**18.3.1.3. Metodai ir procedūros**

**Želdynų ir želdinių būklės dėl grybinių ligų, kenkėjų ir žmogaus neigiamos veiklos poveikio vertinimo metodika**

12 lentelėje nurodytose stebėjimo vietose medžių lajos būklės pablogėjimo požymiai – lapų dechromacijos ir defoliacijos, lapų nekrozės ir infekcinių ligų intensyvumas, kenkėjų gausa bus vertinami kiekvienais metais tuo pačiu metu rugpjūčio mėn. pagal penkių balų skalę nuo 0 iki 4:

 0 balų – sąlyginai sveiki medžiai (pažeidimas iki 10 proc.);

 1 balas – silpnai pažeisti medžiai (11–25 proc.);

 2 balai – vidutiniškai pažeisti medžiai (26–60 proc.);

 3 balai – stipriai pažeisti medžiai (61–99 proc.);

 4 balai – žuvę medžiai (100 proc.).

Kamienų būklė vertinama pagal penkių balų skalę nuo 0 iki 4:

 0 balų – pažeista iki 10 proc. kamieno ploto. Medžiai sąlyginai sveiki;

 1 balas – pažeistų 11–25 proc. šakų ar kamieno paviršiaus (mechaniniai pažeidimai; nekrotizuota, sutrūkinėjusi žievė; gali būti pavienių grybų vaisiakūnių);

 2 balai – pažeista 26–60 proc. šakų ar kamieno paviršiaus (mechaniniai pažeidimai; nekrotizuota, sutrūkinėjusi žievė; gali būti grybų vaisiakūnių). Viso medžio prieaugis mažas;

 3 balai – pažeista daugiau kaip 61 proc. šakų ar kamieno paviršiaus (mechaniniai pažeidimai; nekrotizuota, sutrūkinėjusi žievė; gali būti grybų vaisiakūnių). Medis labai blogos būklės;

4 balai – šiais metais žuvęs medis.

Bus nustatomas pažeistų medžių procentas gatvėje ir parke ir medžių būklės klasė.

Bus įvertinama pomedžio būklė: pomedžio, neuždengto drėgmei ir orui nepralaidžiomis dangomis, plotas (kv. m), suplūkto pomedžio ploto procentas nuo viso pomedžio ploto.

12 lentelė. Želdynų ir želdinių būklės kaitos dėl augalų ligų, kenkėjų ir žmogaus neigiamos veiklos poveikio stebėsena

|  |  |  |  |  |
| --- | --- | --- | --- | --- |
| EilNr. | Priemonė | Stebimi parametrai | Stebėjimo vieta | Stebėjimo periodiškumas visose stebėjimo vietose |
| 1. | Augalų ligų ir kenkėjų želdynuose stebėsena  | Lapijos, spyglių būklė: defoliacijos, dechromacijos balas, ligų ir kenkėjų pažeidimo balas.Kamieno būklė: mechaniniai pažeidimai, medienos puvinius sukeliančių grybų išplitimo balas | Kalniečių parkas,Dainavos parkas,Draugystės parkas,Kauno ąžuolynas,Raudondvario pl.,Taikos pr.,Savanorių pr.,Kęstučio g., K. Donelaičio g., Vytauto pr.,Marvelės g.,Pramonės pr.,V. Landsbergio--Žemkalnio g.Šiaurės pr.,Marių g.,Palemono g.,A. Smetonos al.,T. Masiulio,R. Kalantos g.,J. Borutos,Rokų g.,Berlainių g.,Vandžiogalos g.,Breslaujos g.,Siūlų g.,Šarkuvos g.,Baltijos pr.,Baltų pr.,Raudondvario pl., Panerių g.,Radvilėnų pl.,J. Basanavičiaus al. | 2015–2017 m. vieną kartą metuose (rugpjūčio mėnesį) |

|  |  |  |  |  |
| --- | --- | --- | --- | --- |
| EilNr. | Priemonė | Stebimi parametrai | Stebėjimo vieta | Stebėjimo periodiškumas visose stebėjimo vietose |
| 2. | Žmogaus veiklos neigiamo poveikio želdynams stebėsena | Kamienų mechaniniai pažeidimai: kamieno pažeidimo balas. Lapų sumažėjimo balas (defoliacija).Pomedžio būklė: pomedžio, neuždengto drėgmei ir orui nepralaidžiomis dangomis, plotas (kv. m); suplūkto pomedžio ploto procentas nuo viso pomedžio ploto.Lajos būklė: sausų šakų kiekis (balas) | Raudondvario pr.,Taikos pr.,Savanorių pr.,Kęstučio g., Vytauto pr.,Marvelės g.,Pramonės pr.,V. Landsbergio--Žemkalnio g.,Palemono g.,A. Smetonos al.,T. Masiulio,Rokų g.,Berlainių g.,Vandžiogalos g.,Breslaujos g.,Siūlų g.,Šarkuvos g.,Baltijos pr.,Baltų pr.,Raudondvario pl., Panerių g.,Radvilėnų pl.,J. Basanavičiaus al. | 2015–2017 m. vieną kartą metuose  |
| 3. | Medžiagų, naudojamų sniegui ir ledui tirpdyti, poveikis vyraujančiai medžių rūšiai *T. cordata* (mažalapė liepa) | Cl kiekis lapuose. Na, Cl, kiekis dirvožemyje.  Lapų pažeidimai: defoliacijos, dechromacijos ir nekrozės laipsnis | Raudondvario pl.,Taikos pr.,Savanorių pr.,Draugystės parkas | Elementų kiekio lapuose tyrimai 2015 ir 2017 metais. Na ir Cl kiekio dirvožemyje tyrimai 2015 ir 2017 metais. 2015 ir 2017 metais vieną kartą metuose  |

**18.3.1.3.1. Introdukuotų sumedėjusių augalų prisitaikymo prie vietinės aplinkos vertinimo metodika**

 Introdukuotų sumedėjusių augalų prisitaikymas prie vietinės aplinkos vertinamas jų augavietėse – 13 lentelėje nurodytuose parkuose, skveruose ir gatvėse.

Metinis prieaugis vertinamas, lyginant jį su sąlyginai sveiko medžio prieaugiu – geras, vidutinis ir mažas.

Žydėjimas ir derėjimas vertinamas vizualiai pagal 4 balų skalę: 0 – augalas nežydi ir nedera, 1 – silpnai žydi ir dera (pavieniai žiedai ir vaisiai), 2 – vidutiniškai žydi ir dera (iki 50 proc. žiedų ir vaisių, lyginant su gausiu vieno ar kito augalų taksono žydėjimu ir derėjimu), 3 – gausiai žydi ir dera.

Šalčio pažeidimai – pumpurų, ūglių, žievės pažeidimai: 0 balų – be pažeidimų, 1 balas – silpnai pažeisti, 2 balai – vidutiniškai pažeisti, 3 balai – stipriai pažeisti, 4 balai – augalas žuvęs.

Medžių būklė vertinama pagal aprašytas metodikas.

13 lentelė. Introdukuotų sumedėjusių augalų prisitaikymo prie vietinės aplinkos vertinimo stebėsena

|  |  |  |  |
| --- | --- | --- | --- |
| Priemonė | Stebimi parametrai | Stebėjimo vieta | Stebėjimo periodiškumas visose stebėjimo vietose |
| Introdukuotų medžių ir krūmų prisitaikymo prie vietinės aplinkos stebėsena | Medžių ir krūmų gyvybingumo rodikliai: metinis prieaugis, žiedų, sėklų ar vaisių gausumas (balais).Šalčio pažeidimai: pumpurų, ūglių, žievės pažeidimai (balais).Sausros pažeidimai: lapų ir spyglių defoliacijos laipsnis | Kalniečių parkas,Dainavos parkas,Draugystės parkas,Taikos pr.,Kęstučio g., Marvelės g.,Marių g.,A. Smetonos al.,Breslaujos g.,Šarkuvos g.,Baltijos pr.,Baltų pr.,Panerių g.,Radvilėnų pl.,J. Basanavičiaus al. | 2015–2017 m.vieną kartą metuose (rugpjūčio mėn.)  |

14 lentelė. Naujai pasodintų sumedėjusių augalų būklės stebėsena

|  |  |  |  |
| --- | --- | --- | --- |
| Priemonė | Stebimi parametrai | Stebėjimo vieta | Stebėjimo periodiškumas visose stebėjimo vietose |
| Apsauginiuose gatvių želdynuose naujai pasodintų augalų būklės stebėsena | Lajos būklė: sausų šakų balas.Lapų, spyglių būklė: defoliacijos, dechromacijos ir nekrozės balas.Ligų ir kenkėjų pažeidimo balas.Kamieno būklė: mechaniniai pažeidimai; patogenų pažeidimai (balas)  | Aušros g.,J. Basanavičiaus al., Europos pr.,Gedimino g.,M. Jankaus g.,A. Juozapavičiaus pr.,Maironio g.,K. Petrausko g.,Veiverių g. | 2015–2017 m. vieną kartą metuose  |

**18.3.1.4. Taikomi vertinimo kriterijai**

 Pagal medžių lajų defoliacijos ir dechromacijos duomenis, naudojant geografinės informacinės sistemos (GIS) technologijas sudaromi medžių būklės žemėlapiai, vertinamas šios būklės pasikeitimas lyginant su ankstesnių stebėjimų duomenimis. Želdynų ir želdinių būklės stebėsenos vertinimo kriterijai turi būti parinkti vadovaujantis Lietuvos Respublikos aplinkos ministro 2008 m. sausio 14 d. įsakymu Nr. D1-31 „Dėl Želdynų ir želdinių būklės stebėsenos programos patvirtinimo“.

**18.3.1.5.** **Informacijos teikimas**

Želdynų būklės stebėsenos duomenys įforminami ataskaita ir kasmet iki gruodžio 15 d. pateikiami Kauno miesto savivaldybės administracijos Aplinkos apsaugos skyriui.“

|  |  |  |
| --- | --- | --- |
| Savivaldybės meras |  | Visvaldas Matijošaitis |